Document ID: /roh_data/filtered/fineweb-2-filterrobots_roh.jsonl.gz/20834

Analisas, cifras, valitaziuns – expertas ed experts vegnan betg be a pled di per di, ma ura per ura. La derasaziun dal coronavirus fa midar la situaziun ad in midar. Ma tge fan las Grischunas ed ils Grischuns en, cun e da questa situaziun?
Per vegnir a savair quai han trais teams da RTR fatg ils 19 da mars in viadi da reportascha tras il Grischun.
3 lieus, 1 tema – co vai uss cun Vus?
Il virus ha sveglià dapertut il basegn da communitgar e da survegnir communicaziuns – quai sentin nus en tut ils trais vitgs che nus vain visità la mesemna passada. Perquai èsi cler ch'il coronavirus è penetrà er profundamain en las vitas a Breil, Susch e Savognin.
Breil: «Petgas suttatschiel san ins buc metter»
Ina resposta, che nus survegnin da la pli blera glieud che nus scuntrain sin via: Tema han ils pli paucs, respect dal virus malign han dentant giuven e vegl.
Ed adina puspè vegn er rendì attent ch'i dettia en il mund anc dapli che be adina vinavant e vinavant:
A Susch aud'ins puspè ils utschels amez vitg
Amez Susch pendan dus placats per in sviament. Tgi che n'è fin uss betg stà a Susch na riva strusch da s'imaginar, pertge che quels pendan là – ins auda utschels, il bigl e qua u là la glieud che salida sur via via. Traffic quasi nagin.
Quai udin nus da bunamain mintgin che nus inscuntrain a Susch cun pitgar sin porta, dar in cuc en ufficina u dumandar per via:
Savognin prenda di per di
Era a Savognin èsi daventà pli ruassaivel. Ils uffants èn sin terrassa e zambregian, las lavurs en iert han cumenzà e qua e là va insatgi a spass e giauda il sulegl. Malgrà che l’atmosfera è tendida, è la glieud per gronda part optimista e prenda di per di.
Tut sut il motto – far il meglier ord la situaziun:
Adatg – emissiun unica
Cunquai ch'il coronavirus mida tut cun tala spertezza ch'il maletg dad oz n'è betg pli quel da damaun. Perquai na vegnan quests Cuntrasts betg repetids.
Els èn ina registraziun da la situaziun da mesemna, ils 18 da mars.
Vus pudais guardar l'emissiun «Co vai cun Vus?» la dumengia, ils 22 da mars, las 17:25 sin SRF1 – sche nagut sa mida. Ella vegn dentant arcunada en la rait. Il link chattais Vus qua, apaina che l'emissiun è pronta.